ང་ཚོ་ཟི་ལིང་ནས་མགོ་ལོག་བར་གྱི་སྣུམ་ལམ་བརྒྱུད་དེ་སྤྱི་ལེ་སུམ་བརྒྱ་ཙམ་སོང་རྗེས་གཡས་ཕྱོགས་ཀྱི་ལུང་པ་ཞིག་གི་ནང་དུ་རླངས་འཁོར་གཉིས་ཙམ་ཤོངས་པའི་རྡོ་ཟེགས་ཀྱི་ལམ་ཕྲན་ཞིག་ཡོད་ལ།དེར་ཞུགས་ནས་ཆུ་ཚོད་གཅིག་ཙམ་སོང་ན་གཞི་ནས་ཐུན་ཏེ་རྫོང་ཞོལ་མ་ཞང་དུ་ཐོན་ཐུབ།ཞོལ་མ་ཞང་ནི་ལུང་བ་ཞིག་གི་ལུང་སྐེད་ཀྱི་སྤང་ཁུག་ཆུང་ཆུང་ཞིག་ཏུ་ཆགས་ཡོད་འདུགད་ལྟ་སྐྱེ་ཁམས་ཕྱུགས་ལས་སོགས་ཀྱི་དབང་གིས་མང་ཚོགས་མང་པོ་གྲོང་རྡལ་དུ་གནས་སྤོར་བྱས་པས་གྲོང་རྡལ་གྱི་གཞི་རྒྱ་ཅུང་ཙམ་རྒྱས་ཡོད་མོད།སྔོན་ཆད་ལོ་རབས་དགུ་བཅུ་བའི་སྐབས་སུ་གྲོང་རྡལ་ཡོངས་སུ་ཁང་བ་འགའ་ལས་མེད་ལ་ཐ་ན་སློབ་གྲྭའི་ར་སྐོར་ཀྱང་ཁ་ཞིག་སྣ་རལ་དུ་གྱུར་ཡོད་ཟེར།དགེ་རྒན་ལིག་ཞིག་ཆིན་གྱིས་ཕྱིར་དྲན་བྱས་ནས་བཤད་རྒྱུར།མོ་རང་ཐོག་དང་པོར་གནས་འདིར་ཡོངས་སྐབས་འགྲིམ་འགྲུལ་ཧ་ཅང་སྟབས་མི་བདེ་བས་རྫོང་ཐོག་ནས་ཕལ་ཆེར་ཉིན་གསུམ་བཞི་ཙམ་ལ་རླངས་འཁོར་ལ་སྒུག་དགོས་བྱུང་བ་དང་།ཡུལ་འདིར་ཐོན་པའི་ཉིན་དང་པོ་ནས་བཟུང་ད་བར་གྱི་མི་ལོ་ཉི་ཤུའི་ལྷག་གི་རིང་གོམས་ལོབ་ཏུ་གྱུར་བྱའི་བྱ་བ་གཅིག་ཡང་དང་བསྐྱར་དུ་ལས་ནས་ད་ནི་ཉིན་རྒྱུན་གྱི་འཚོ་བའི་གྲུབ་ཆ་ཞིག་ཏུ་གྱུར་འདུག་ཟེར།མོའི་ད་བར་དུ་སློབ་བུ་ག་ཚོད་བསྐྱངས་བ་མོ་རང་ཉིད་ལའང་གསལ་ཆ་མེད་མོད།མོའི་སློབ་མར་གྱུར་མྱོང་བའི་སློབ་མ་མང་པོ་ད་ལྟ་ག་ས་གང་དུ་བྱ་བའི་ལས་རྐང་དུ་ཞུགས་ཡོད་པ་མ་ཟད་འགའ་རེ་ད་ལྟ་མོའི་ལས་གྲོགས་སུ་གྱུར་ནས་སློབ་གྲྭ་འདིར་དགེ་རྒན་གྱི་ལས་གནས་གཉེར་བཞིན་པའང་རེ་འགའ་ཡོད།